Document ID: 31987R3104

*****
ΚΑΝΟΝΙΣΜΟΣ (ΕΟΚ) αριθ. 3104/87 ΤΗΣ ΕΠΙΤΡΟΠΗΣ
της 16ης Οκτωβρίου 1987
για την τροποποίηση του κανονισμού (ΕΟΚ) αριθ. 1569/77 που καθορίζει τις διαδικασίες και τους όρους αναλήψεως των σιτηρών από τους οργανισμούς παρεμβάσεως
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως της αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 1900/87 (2), και ιδίως το άρθρο 7 παράγραφος 7,
Εκτιμώντας:
ότι ο κανονισμός (ΕΟΚ) αριθ. 2731/75 του Συμβουλίου της 29ης Οκτωβρίου 1975 που καθορίζει τους ποιοτικούς τύπους του μαλακού σίτου, της σίκαλης, της κριθής, του αραβοσίτου, του σόργου και του σκληρού σίτου (3), όπως τροποποιήθηκε τελευταία από τον κανονισμό (ΕΟΚ) αριθ. 2094/87 (4), προβλέπει την γενική ενδυνάμωση των κριτηρίων του ποιοτικού τύπου του σκληρού σίτου κυρίως με την εισαγωγή τεχνολογικών ποιοτικών κριτηρίων· ότι η ανάλυση των κριτηρίων αυτών από τους οργανισμούς παρεμβάσεως θέτει ορισμένα προβλήματα στα κράτη μέλη παραγωγής λόγω της ελλείψεως του αναγκαίου τεχνικού εξοπλισμού·
ότι, εξάλλου, ο κανονισμός (ΕΟΚ) αριθ. 1569/77 της Επιτροπής που καθορίζει τις διαδικασίες και τους όρους αναλήψεως των σιτηρών από τους οργανισμούς παρεμβάσεως (5), όπως τροποποιήθηκε τελευταία από τον κανονισμό (ΕΟΚ) αριθ. 2936/87 (6), προβλέπει ιδίως ότι η πληρωμή των εμπορευμάτων που παραδίδονται στην παρέμβαση λαμβάνει χώρα μεταξύ της εκατοστής δεκάτης και της εκατοστής δεκάτης πέμπτης μέρας μετά από εκείνη της αναλήψεως· ότι αυτό μπορεί να γίνει όταν εξακριβωθεί η τήρηση όλων των ποιοτικών κριτηρίων· ότι η έλλειψη τεχνικού εξοπλισμού σε ορισμένα κράτη μέλη μπορεί να συνεπάγεται καθυστερήσεις στην ανάληψη με επιζήμιες συνέπειες για τους εμπορευόμενους· ότι, προκειμένου να αποφευχθούν οι εν λόγω συνέπειες, θα πρέπει να προβλεφθεί ότι η προθεσμία πληρωμής των σιτηρών στην παρέμβαση αρχίζει να τρέχει πριν από την ανάληψη δηλαδή από την παράδοση των εμπορευμάτων στην αποθήκη που ορίζεται από τον οργανισμό παρεμβάσεως· ότι, ωστόσο, μία τέτοια διάταξη θα πρέπει να περιοριστεί στο χρόνο που είναι αναγκαίος για τον εξοπλισμό των εν λόγω κέντρων παρεμβάσεως·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 3 παράγραφος 4 του κανονισμού (ΕΟΚ) αριθ. 1569/77 αντικαθίσταται από το ακόλουθο κείμενο:
«4. Η πληρωμή πραγματοποιείται μεταξύ της εκατοστής δεκάτης και της εκατοστής δεκάτης πέμπτης μέρας μετά από εκείνη της αναλήψεως. Ωστόσο, όσον αφορά το σκληρό σίτο και μέχρι το τέλος της περιόδου 1987/88, η πληρωμή πραγματοποιείται μεταξύ της εκατοστής δεκάτης και εκατοστής δεκάτης πέμπτης μέρας μετά από την παράδοση του σκληρού σίτου στην αποθήκη που ορίζεται από τον οργανισμό παρεμβάσεως.»
Άρθρο 2
Ο παρών κανονισμός αρχίζει να ισχύει από την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 16 Οκτωβρίου 1987.

Labels: 4
17